Istoria participării României la jocurile olimpice de vară

Din rău în mai rău

După o perioadă de pauză forțată, dată de măsurile luate în vederea prevenirii infecției cu virusul COVID-19, revista „Independența Română – Independența prin cultură” a revenit în atenția dumneavoastră, într-un format nou și mult mai atractiv. În prima apariție din anul 2021, publicația noastră vă prezintă ultimul episod din serialul despre istoria participărilor sportivilor români la Jocurile Olimpice de vară, competiție care ar fi trebuit să se desfășoare anul trecut, la Tokyo, dar, din cauza pandemiei de coronavirus, a fost reprogramată în perioada 23 iulie – 8 august 2021.

Doar două titluri olimpice la Londra

După Olimpiada din 2008, de la Beijing, au existat destule nemulțumiri legate de palmaresul sportivilor români. Delegația tricoloră s-a întors din China cu 9 medalii (4 de aur, 1 de argint și 4 de bronz), fapt ce la vremea respectivă a fost catalogat ca o mare contraperformanță. Totuși, erau destui cei care sperau că a fost vorba doar de o întâmplare nefericită și că în anul 2012, la Londra, sportivii români vor reveni la rezultatele de odinioară. Față de Beijing, delegația țării noastre a numărat în Anglia trei sportivi în plus (105, față de 102), dar numărul de medalii cucerite a fost același: 9. Spre deosebire de 2008, de această dată numărul de medalii de aur a fost mai mic: 2. Acestea au fost adjudecate de Sandra Izbașa (gimnastică, sărituri) și de Alin Moldoveanu (tir, 10 m pușcă aer comprimat). Bilanțul a mai cuprins 5 medalii de argint (Cătălina Ponor – gimnastică, sol; Roxana Daniela Cocoș – haltere, 69 kg; Alina Dumitru – judo, cat. 48 kg; Corina Căprioriu – judo, cat. 57 kg și echipa masculină de sabie formată din Tiberiu Dolniceanu, Rareș Dumitrescu, Florin Zalomir și Alexandru Sirițeanu) și 2 de bronz (Răzvan Martin – haltere, 69 kg și echipa feminină de gimnastică formată din Diana Bulimar, Diana Chelaru, Larisa Iordache, Sandra Izbașa și Cătălina Ponor). Din păcate, la sfârșitul anului 2020, Comitetul Olimpic și Sportiv Român a aflat că va pierde și două dintre medaliile dobândite la Jocurile de la Londra! În urma retestării probelor prelevate în 2012, halterofilii Roxana Cocoș și Răzvan Martin au fost găsiți dopați cu stanozolol (un steroid anabolizant, aflat pe lista substanțelor interzise), astfel că ei vor fi nevoiți să returneze medalia de argint, respectiv, de bronz, adjudecate în Anglia! Mai mult, un alt halterofil român, Gabriel Sâncrăian, care nu a terminat concursul la categoria 85 kg din cadrul acelei Olimpiade, a fost descalificat, după ce testul său a ieşit pozitiv pentru aceeași substanță

La Rio, la fel ca după război

Ediția din 2016 a Jocurilor Olimpice de vară a fost atribuită, în premieră, orașului brazilian Rio de Janeiro. Decizia a stârnit destule controverse, legate de instabilitatea guvernului federal al Braziliei, de rata mare a infracționalității, ori de virusul Zika. De altfel, de teama contaminării cu acest virus, mai mulți sportivi, printre care s-a numărat și jucătoarea româncă de tenis Simona Halep, au refuzat să participe la această Olimpiadă. România a deplasat la Rio o delegație de doar 96 de sportivi, iar bilanțul acestora a fost unul modest. Reprezentanții noștri au cucerit, inițial, 5 medalii, dintre care una de aur (scrimă, echipa feminină de spadă compusă din Loredana Dinu, Simona Gherman, Simona Pop și Ana Maria Popescu), una de argint (Florin Mergea și Horia Tecău – tenis, proba masculină de dublu) și 3 de bronz (Gabriel Sâncrăian – haltere, 85 kg; Mădălina Bereș, Andreea Boghian, Adelina Boguș, Roxana Cogianu, Laura Oprea, Mihaela Petrilă, Iuliana Popa, Ioana Strungaru și Daniela Druncea – canotaj, opt rame cu cârmaci și de Albert Saritov – lupte, 97 kg). La scurt timp după încheierea Jocurilor, însă, România avea să piardă o medalie de bronz, în condițiile în care halterofilul Gabriel Sâncrăian a fost depistat pozitiv la un control antidoping, iar distincția cucerită în Brazilia i-a fost retrasă. Astfel, țara noastră a rămas doar cu o medalie de aur, una de argint și două de bronz, ceea ce reprezintă cel mai slab bilanț înregistrat de la încheierea celui de-al Doilea Război Mondial. Doar la ediția din 1952, de la Helsinki, România a mai avut o astfel de „zestre”… Pentru Jocurile Olimpice de la Tokyo, reprogramate, din cauza pandemiei de COVID-19, în vara anului 2021, diriguitorii olimpismului românesc afirmă că nu se gândesc la mai mult de 4-6 medalii, dar trag nădejde ca, în viitor, România să redevină ceea ce a fost odată: una dintre forțele sportului mondial.

Mugur Băileșteanu

Contents